b'\n_START_ARTICLE_\nAnsambel Igor in zlati zvoki\n_START_SECTION_\nDelovanje\n_START_PARAGRAPH_\nAnsambel Igor in zlati zvoki je leta 1992 ustanovil Igor Podpe\xc4\x8dan. Pred tem je igral bariton in bas najprej v ansamblu Celjski in\xc5\xa1trumentalni kvintet, nato pa \xc5\xa1e v zadnji zasedbi ansambla bratov Avsenik. V lastnem ansamblu igra harmoniko._NEWLINE_Gre za kvintetovsko zasedbo, kakr\xc5\xa1na je bila tudi prej\xc5\xa1nja Podpe\xc4\x8danova zasedba Ansambel bratov Avsenik. Sodelovali so z razli\xc4\x8dnimi znanimi glasbenimi izvajalci, med njimi Alfijem Nipi\xc4\x8dem, Lucienne Lon\xc4\x8dina, Toma\xc5\xbeem Domiceljem in Ireno Vr\xc4\x8dkovnik, v zadnjih letih po smrti Lojzeta Slaka pa predvsem s Fanti s Praprotna, ki se jim je pridru\xc5\xbeil tudi Igor Podpe\xc4\x8dan._NEWLINE_Izdali so ve\xc4\x8d kaset, CD-jev in DVD-jev, in sicer tako v Sloveniji kot tudi za nem\xc5\xa1ko govorno podro\xc4\x8dje, za kar so bili nagrajeni z zlato kaseto in platinasto plo\xc5\xa1\xc4\x8do. Njihov najve\xc4\x8dji uspeh s festivalov je zmaga na Slovenski polki in val\xc4\x8dku leta 1998 z najbolj\xc5\xa1im val\xc4\x8dkom festivala z naslovom Zlatolaska. Trikrat so nastopili v znani televizijski oddaji Karla Moika Musikantenstadl, gostovali pa so tudi \xc5\xbee v razli\xc4\x8dnih radijskih in televizijskih oddajah po Sloveniji in v tujini. Pevka v ansamblu Jelka Hafner je v letih 2000 in 2002 prejela nagrado za naj pevko doma\xc4\x8de glasbe. Leta 2002 so prejeli tudi nagrado Slovenski rubinasti slav\xc4\x8dek._NEWLINE_V letih 2002 in 2006 so se odpravili na turnejo po ZDA in Kanadi. Leta 2007 so igrali v Gr\xc4\x8diji v Atenah na prireditvi Slovenski dnevi v Gr\xc4\x8diji. Na njej so bili prisotni mnogi pomembni politiki in gospodarstveniki iz Slovenije in Gr\xc4\x8dije. Istega leta so se znova odpravili v ZDA in Kanado, tokrat v sklopu svoje 15-letnice. Na ladji Captain John v Torontu so imeli koncert v \xc5\xbeivo, ki so ga naslednjo no\xc4\x8d po zaslugi poslanega audio zapisa predvajali na slovenskih radijskih postajah._NEWLINE_V letu 2017 ansambel praznuje 25-letnico delovanja. V sklopu praznovanja so nastopili na revijalnem delu 26. festivala Vurberk, v na\xc4\x8drtu pa je 5 jubilejnih koncertov v krajih, od koder izhajajo \xc4\x8dlani ansambla. Osrednji je bil 1. julija v Slovenj Gradcu. Pred tem so izvedli koncert v \xc5\xa0kofji Loki, na\xc4\x8drtovani pa so \xc5\xa1e koncerti v Libojah, Slovenski Bistrici in Begunjah. Na ve\xc4\x8dini koncertov bodo nastopili tudi Fantje s Praprotna.'